b'\n_START_ARTICLE_\n20a etapa del Tour de Fran\xc3\xa7a de 2013\n_START_SECTION_\nRecorregut\n_START_PARAGRAPH_\nEtapa d\'alta muntanya disputada pel mass\xc3\xads dels Bauges, entre la vila d\'Annecy, capital de l\'Alta Savoia, i l\'estaci\xc3\xb3 d\'esqu\xc3\xad de Semnoz i de tan sols 125 km. Durant uns pocs primers quil\xc3\xb2metres se segueix la riba oest del llac d\'Annecy, per tot seguit iniciar l\'ascensi\xc3\xb3 a la cota de Puget (km 12,5) i el coll de Leschaux (km 17), de segona i tercera categoria respectivament. Poc despr\xc3\xa9s s\'entra al departament de la Savoia, on al km 33,5 es passa per l\'esprint de le Ch\xc3\xa2telard. Dues noves cotes de tercera categoria, la cota d\'Aillon-le-Vieux (km 43) i el coll des Pr\xc3\xa9s (km 51) donen lloc a un r\xc3\xa0pid descens de 10 km fins a Saint-Jean-d\'Arvey, on comen\xc3\xa7a la llarga ascensi\xc3\xb3 al mont Revard (1.463 m, km 78,5), de primera categoria. El descens del port condueix els ciclistes novament a l\'Alta Savoia i l\'ascensi\xc3\xb3 final fins a Semnoz, despr\xc3\xa9s de 10,7 km al 8,5% de mitjana i de categoria especial.\n_START_SECTION_\nDesenvolupament de l\'etapa\n_START_PARAGRAPH_\nPierre Rolland (Europcar), que lluitava pel mallot de la muntnaya, s\'escap\xc3\xa0 nom\xc3\xa9s comen\xc3\xa7ar l\'etapa. Amb ell marxaren Marcus Burghardt (BMC Racing Team), Jens Voigt (RadioShack-Leopard) i Joan Antoni Flecha (Vacansoleil-DCM) i durant l\'ascensi\xc3\xb3 a la cota de Puget se li afegiren Cyril Gautier (Europcar), Christophe Riblon (AG2R-La Mondiale), P\xc3\xa0vel Brut (Team Katusha), Mikel Astarloza, Igor Ant\xc3\xb3n (Euskaltel-Euskadi) i Simon Clarke (Orica-GreenEDGE). Rolland pass\xc3\xa0 el primer per aquesta cota, per\xc3\xb2 no en la seg\xc3\xbcent, on Ant\xc3\xb3n fou el primer, defensant els interessos del seu company Mikel Nieve. _NEWLINE_Mentrestant el Movistar Team control\xc3\xa0 l\'escapada en tot moment, sense deixar que agaf\xc3\xa9s grans difer\xc3\xa8ncies. Rolland coron\xc3\xa0 el primer a les dues seg\xc3\xbcents cotes de tercera categoria, per\xc3\xb2 en l\'ascensi\xc3\xb3 al Mont Revard no pogu\xc3\xa9 seguir el ritme de Jens Voigt, el qual coron\xc3\xa0 el port en solitari. Voigt inici\xc3\xa0 l\'ascensi\xc3\xb3 final amb 55" sobre Rolland, Tejay Van Garderen (BMC Racing Team) i Alexis Vuillermoz (Sojasun), que havien saltat del grup principal. Amb tot, el fort ritme imposat pels corredors del Team Sky i Movistar Team neutralitz\xc3\xa0 tots els escapats a manca de 8,5 km per a l\'arribada. En aquell moment Joaquim Rodr\xc3\xadguez (Team Katusha) pass\xc3\xa0 a l\'atac en l\'intent d\'aconseguir un lloc al podi. Diferents atacs portaren a Alberto Contador i Roman Kreuziger (Team Saxo-Tinkoff a perdre contacte amb el Purito, Froome i Nairo Quintana (Movistar Team). Quintana atac\xc3\xa0 en el darrer quil\xc3\xb2metre per a aconseguir la primera vict\xc3\xb2ria al Tour, alhora que aconseguia el mallot de la muntanya i la segona posici\xc3\xb3 final. El Purito arrib\xc3\xa0 segon, assegurant-se la tercera posici\xc3\xb3 final al podi, mentre Froome, tercer, s\'assegur\xc3\xa0 la vict\xc3\xb2ria final d\'aquesta edici\xc3\xb3 del Tour.\n_START_SECTION_\nAbandonaments\n_START_PARAGRAPH_\nNo es produ\xc3\xad cap abandonament durant l\'etapa.'